ঘাতক আমির পলাতক রয়েছে। সন্দ্বীপ থানা পুলিশ বিভিন্ন স্থানে অভিযান চালিয়ে তাকে গ্রেপ্তার করতে না পারলেও আমিরের মা, বাবা, বোনসহ ঘাতকের আশ্রয়দাতাকে সন্দেহজনকভাবে আটক করেছে। মামলার প্রস্তূতি চলছে। ঘটনার বিবরণে জানা গেছে, ৭ জুলাই বৃহস্পতিবার সন্ধ্যায় ঘাতক আমির মামার বাড়িতে বেড়াতে আসে। এ সময় ঘরে মামী ও  তার চার মামাতো ভাই-বোন ছাড়াও অশীতিপর বৃদ্ধা নানী উপস্থিত ছিলেন। ঘটনায় বেঁচে যাওয়া মামাতো বোন তৃতীয় শ্রেণীর ছাত্রী সাথী (১১) জানায়, ভাইয়া আমির এলে মা তাকে আপ্যায়ন করান এবং তিনি নিজেও ইফতার করেন। আমি তখন বারান্দায় বসে ছোট ভাই মারুফকে (২) পাশে নিয়ে পড়তে বসি। এক পর্যায়ে আমির আমার কাছে ঘরের বটি চাইলে আমি তাকে বটি দেয়ার পরে সে বিস্কুটের শক্ত প্যাকেট কেটে বটি নিয়ে রান্না ঘরের দিকে যায়। কিছুক্ষণ পর স্মৃতির (৭) চিৎকার শুনতে পেয়ে আমি ভিতরে যাওয়ার সময় আমির রক্তাক্ত বটি হাতে আমার দিকে তেড়ে এসে বটি চালালে আমি হাত দিয়ে  আমার কোলে থাকা ছোট ভাইকে বাঁচানোর চেষ্টা করি এবং চিৎকার করে ঘরের বাইরে চলে যাই। পাশের ঘরের হাজী আব্দুল বাতেন জানান চিৎকার শুনে আমি ঘরে গিয়ে দেখি বাচ্চা ঘরের মাঝখানের রুমে ও বাচ্চার মা রান্না ঘরে রক্তাক্ত ও নিথর অবস্থায় উপুড় হয়ে পড়ে আছে। এ সময় সাথীর বাম হাতের একটি আঙ্গুল বিচ্ছিন্ন ও রক্তাক্ত অবস্থায় দেখতে পাই। স্থানীয় ওয়ার্ড মেম্বার নোয়াব পুলিশের সহযোগিতায় সাথীকে দ্রুত হাসপাতালে প্রেরণ করেন বলে জানান। প্রবাসী কাদেরের বড় ভাই আব্দুল হাই জানান, গত কয়েকদিন ধরে আমির তার মামীকে দু লক্ষ টাকা কিংবা তার পরিবর্তে  স্বর্ণালংকার প্রদানের জন্য চাপ দিচ্ছে বলে নিলুফা আমাকে মোবাইলে জানিয়েছে। সন্দ্বীপ থানার অফিসার ইনচার্জ আলতাফ হোসেন জানান, অর্থলোভ চরিতার্থ করতে না পেরে ঘাতক এ বিভৎস ঘটনা ঘটিয়েছে বলে ধারণা করা হচ্ছে। এদিকে ঘটনাকে কেন্দ্র করে এ.এস.পি (সার্কেল, সীতাকুন্ড) রুহুল আমিন ছিদ্দিকী গতকাল শুক্রবার ঘটনাস্থল পরিদর্শন করেন। জোড়া খুনের এ ঘটনাকে কেন্দ্র করে এলাকায় শোকের ছায়া নেমে এসেছে এবং উত্তেজনা বিরাজ করছে । সুরতহাল ও পোস্টমর্টেমের পর শুক্রবার বিকেল ৩ টায় নামাজে জানাজা শেষে নিহতদের পারিবারিক কবরস্থানে দাফন করা হয়।